## L’operatiu especial de retirada de residus evacua 75.000 tones d’estris de la DANA

*** El CECOPI acorda una nova pròrroga de restriccions al trànsit per a la CV400, CV407, CV36 i CV33 fins divendres que ve**

La directora general de Prevenció d’Incendis, Rosa Tourís, ha informat de les qüestions que s’han abordat en la reunió del CECOPI, en la qual han participat el president de la Generalitat, Carlos Mazón, i el ministre del Política Territorial, Ángel Víctor Torres.

El CECOPI ha abordat el balanç que ha traslladat la Conselleria de Medi Ambient sobre el grup especial de retirada d’estris i voluminosos de les zones afectades per la DANA. “Ja són 75.000 les tones evacuades des que es va posar en marxa este operatiu especial”, ha indicat Tourís.

Una altra de les actuacions és la retirada de llots dels municipis en els quals -segons ha detallat- “treballen hui sobre el terreny 130 camions cisterna, després de la incorporació d’un nou contingent de la Comunitat de Madrid i del Marroc”. La portaveu del CECOPI ha indicat que es manté la mapificació de baixos i garatges afectats “per a establir el pla de treball dels efectius en col·laboració amb els municipis, a través de Generalitat i Diputació”.

Així mateix, Tourís ha indicat que s’ha abordat la importància de traslladar a les poblacions que la retirada de llots i residus de soterranis i garatges es deixe sempre als professionals que treballen en la recuperació d’esta emergència. “Tant els bombers com els efectius de l’UME i els professionals desplaçats són els equips que tenen la capacitat i l’experiència per a retirar, segons els protocols, estos residus”, ha afirmat.

El pla que s’abordarà per a la retirada d’estos residus establix dos punts d’apilament en superfície amb les indicacions que prèviament ens va traslladar el CSIC per al seu posterior tractament.

D’altra banda, Rosa Tourís ha informat que s’ha acordat emetre una nova orde de restricció a la mobilitat de vehicles, que tindrà vigència des de les 23.59 hores de hui fins divendres que ve a les 23.59 hores. “Es considera encara necessari mantindre un nucli bàsic per a facilitar les tasques dels mitjans desplegats i els servicis de transport públic i tornar a poc a poc, i com més prompte millor, a la normalitat. Per a fer-ho, la restricció queda limitada, una vegada més, a la CV400, la CV 407, la CV36 i la CV33”.

Fecha: 17/11/2024